Ir-Regolament tal-Kunsill (KE) Nru 2596/2000
tas-27 ta' Novembru 2000
li jemenda r-Regolament (KE) Nru 974/98 dwar id-dħul ta' l-euro
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 123(5) tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Bank Ċentrali Ewropew [3],
Billi:
(1) Ir-Regolament tal-Kunsill (KE) Nru 974/98 tat-3 ta' Mejju 1998 dwar id-dħul ta' l-euro [4] jipprovdi għas-sostituzzjoni mill-euro tal-muniti ta' l-Istati Membri li ssodisfaw l-kondizzjonijiet meħtieġa għall-adozzjoni tal-munita unika fiż-żmien meta l-Komunità daħlet fit-tielet stadju ta' l-unjoni ekonomika u monetarja. Dan il-Regolament jinkludi wkoll regoli li japplikaw għall-unità tal-munita nazzjonali ta' dawn l-Istati Membri matul il-perjodu transitorju li jispiċċa fil-31 ta' Diċembru 2001, u regoli dwar bankonoti u muniti.
(2) Id-Deċiżjoni tal-Kunsill 98/317/KE tat-3 ta' Mejju 1998 bi qbil ma' l-Artikolu 121(4) tat-Trattat [5], stipulat illi l-Greċja ma ssodisfattx il-kondizzjonijiet meħtieġa għall-adozzjoni tal-munita unika.
(3) Skond id-Deċiżjoni tal-Kunsill 2000/427/KE tad-19 ta' Ġunju 2000 bi qbil ma' l-Artikolu 122(2) tat-Trattat dwar l-adozzjoni mill-Greċja tal-munita unika fl-1 ta' Jannar 2001 [6], il-Greċja issa tissodisfa l-kondizzjonijiet meħtieġa u d-deroga favur il-Greċja għandha tkun abrogata b'seħħ mill-1 ta' Jannar 2001.
(4) L-introduzzjoni ta' l-euro fil-Greċja teħtieġ l-estensjoni għall-Ġreċja tad-dispożizzjonijiet dwar l-introduzzjoni ta' l-euro li huma applikabbli fl-Istati Membri li fihom l-euro kien introdott meta l-Komunità daħlet fit-tielet stadju ta' l-unjoni ekonomika u monetarja.
(5) Għall-Istati Membri li l-munita tagħhom tkun inbidlet bl-euro wara d-data li fiha l-Komunità tkun daħlet fit-tielet stadju ta' l-unjoni ekonomika u monetarja, id-definizzjoni ta' "unitajiet ta' muniti nazzjonali" għandha tirreferi għall-unità tal-munita ta' l-Istat Membru kif kienet definita immedjatament qabel l-introduzzjoni ta' l-euro f'dak l-Istat Membru.
(6) Id-dispożizzjonijiet dwar il-perjodu transitorju japplikaw mill-1 ta' Jannar 2001 fil-każ tal-Greċja,
ADOTTA DAN IR-REGOLAMENT:
L-Artikolu 1
Fir-Regolament (KE) Nru 974/98:
1. L-Artikolu 1 għandu jkun emendat kif ġej:
(a) fl-ewwel indent, il-kelma "Greċja" għandha tiddaħħal bejn il-kelmiet "il-Ġermanja" u "Spanja";
(b) fit-tielet indent, għandhom jiġu miżjuda fl-aħħar il-kelmiet "jew bi qbil mal-paragrafu 5 ta' dak l-Artikolu";
(ċ) fil-ħames indent, għandhom jiġu miżjuda fl-aħħar il-kelmiet "jew, kif ikun il-każ, fil-jum qabel l-euro jissostitwixxi l-munita ta' Stat Membru li jadotta l-euro f'data iktar tard".
2. L-ewwel sentenza ta' l-Artikolu 2 għandha tinbidel b'dan li ġej:"Mill-1 ta' Jannar 1999 il-munita ta' l-Istati Membri parteċipanti minbarra l-Greċja għandha tkun l-euro. Mill-1 ta' Jannar 2001 il-munita tal-Greċja għandha tkun l-euro.";
3. Fl-aħħar ta' l-Artikolu 9, għandu jiżdied dan li ġej: "jew, fil-każ tal-Greċja, sa u jinkludi l-31 ta' Diċembru 2000"
L-Artikolu 2
Dan ir-Regolament għandu jidħol fis-seħħ fl-1 ta' Jannar 2001.
Dan ir-Regolament għandu jorbot fl-intier tiegħu u japplika direttament fl-Istati Membri bi qbil mat-Trattat li jistabbilixxi l-Komunità Ewropea.
Magħmul fi Brussel, fis-27 ta' Novembru 2000.